《送宋廷俞还长洲》
清代·查为仁

昔我梦江南，如垢思栉沐。幽怀萦千缕，胜鉴觊一蹴。

沿缘涉吴萦，欢喜到童仆。天霁朗以澄，河转缭而曲。

依依接林塘，历历惬心目。言寻鹤涧流，遂憩虎阜麓。

远水畛平畴，长松荫低屋。丹枫欹岸明，黄菊绕篱簇。

登寺日未斜，陟山风颇肃。遥堞蜿蜒盘，旁塔岋嶪矗。

侧睇云唳鸿，俯瞰坂驱犊。林影散参差，盘石互磅礴。

绀殿翳龛镫，香厨具茗粥。坐深钟梵沈，吟余木叶秃。

积愿起夙疴，清游屏繁缛。送君感前尘，蜡屐定当续。

作者简介：查为仁(1695～1749), 清代诗人， 字心谷，号莲坡，又号莲坡居士。天津人。出身书香门第，其父曾建查氏园林别墅水西庄。查为仁于此广置图书金石鼎彝，结纳国内著名文人、学者。与厉鹗合笺《绝妙好词笺》被收入《四库全书》。著有《庶塘未定稿》9卷、《外集》8卷、《莲坡诗话》3卷等。